Eskom ‘jammer’ oor herinstelling van beurtkragDie Medupi-kragsentrale. (Foto: Hitachi Power Africa) ŉ Verlies aan bykomende opwekkingsvermoë, vertragings om eenhede ná geskeduleerde instandhoudingswerk weer aanlyn te kry, asook ŉ beperkte dieselvoorraad. Dís hoekom beurtkrag nou weer ons voorland is. Eskom het Woensdag gesê die kragnetwerk is onder geweldige druk en om bogenoemde redes moes hy ingrypende stappe doen. “Dit was nodig om die kragnetwerk teen ŉ algehele ineenstorting te beskerm,” het Eskom in ŉ verklaring gesê. “Die groot druk wat ervaar word, is weens hoë vlakke onbeplande instortings wat die 10 500 MW-vlak oorgesteek het.” Wanneer dié vlak bereik word, moet Eskom oorskakel na noodhulpbronne soos dieselopwekking. Die beperkte verskaffing word onder meer toegeskryf aan vyf opwekkingseenhede wat onbeskikbaar is weens meganiese probleme, asook ŉ vervoerband wat die Medupi-kragsentrale van steenkool moet voorsien wat Saterdag die gees gegee het. “Dit het gelei tot klein volumes steenkool wat aan die kragsentrale gelewer kon word en het opwekkingsvermoë beperk tot nagenoeg die helfte.” Eskom het gesê die tekort aan steenkool-opwekkingsvermoë en die gevolglike oorskakeling na ander opwekkers het sy dam- én dieselvlakke laat daal. “Ons vra onvoorwaardelik om verskoning aan Suid-Afrikaners vir die negatiewe uitwerking wat [beurtkrag] op hulle kan hê en wil die land verseker dat ons onophoudelik werk om kragvoorsiening te verseker.” Pres. Cyril Ramaphosa het vroeër die week in Londen gesê hy sal binnekort ŉ plan bekendmaak om Eskom reg te ruk. Eskom het ook ŉ beroep op verbruikers gedoen om elektrisiteit spaarsaam te gebruik. Waar kry ek my beurtkragskedule? Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 0860 037 566 te skakel. Indien ŉ munisipaliteit jou elektrisiteit voorsien, kan jy die volgende webwerwe besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827